ຜູ້ບັນຊາການ ທະຫານອະວຸໂສ ຂອງກຸ່ມທາລີບານ ຖືກຈັບ ໃນການປະຕິບັດງານຮ່ວມ ສະຫະຣັດ - ປາກິສຖານ
ຂ່າວສຳຄັນອື່ນໆ: ອີຣ່ານ ຕອບໂຕ້ ທ່ານນາງຄລິນຕັນ ທີ່ວ່າ ອີຣ່ານພວມຈະກາຍເປັນ ປະເທດພະເດັດການ; ອົງການນາໂຕ້ລາຍງານວ່າ ມີພົລເຮືອນອີກ 3 ຄົນເສັຽຊີວິ
ເຈົ້າໜ້າທີ່ສະຫະຣັດ ແລະປາກິສຖານ ກ່າວວ່າ ກຳລັງສືບລັບ ຈຳນວນນຶ່ງ ຈັບຜູ້ບັນຊາການ ທະຫານອະວຸໂສຄົນນຶ່ງ ຂອງກຸ່ມທາລີບານໄດ້ ໃນການປະຕິບັດງານລັບ ຮ່ວມກັນບັ້ນນຶ່ງເມື່ອຫລາຍໆມື້ ຜ່ານມາແລ້ວ ເຈົ້າໜ້າທີ່ກ່າວວ່າ ນາຍ MULLAH ABDUL GHANIBARADAR ຜູ້ບັນຊາການ ກຸ່ມຕາລີບານ ເວລານີ້ ຖືກເຈົ້າໜ້າທີ່ ປາກິສຖານຄວບຄຸມໂຕໄວ້ ກ່າວກັນວ່າ ນາຍ BARADAR ທີ່ເປັນຄົນ ເຊື້ອສາຍອັຟການິສຖານນັ້ນ ເປັນບຸກຄົນສຳຄັນ ທີ່ມີອິດທິພົນຫລາຍ ເປັນອັນດັບ 2 ຮອງຈາກMULLAH MUHAMMAD OMAR ຜູ້ກໍ່ຕັ້ງ ກຸ່ມທາລີບານນັ້ນ ເຈົ້າໜ້າທີກ່າວວ່າ ນາຍBARADAR ເປັນເຈົ້າໜ້າທີ່ ຄົນສຳຄັນສຸດ ຂອງກຸ່ມທາລີບານ ທີ່ໄດ້ຖືກຈັບນັບແຕ່ສົງຄາມ ໃນອັຟການິສຖານ ເລີ້ມຂຶ້ນ ໃນທ້າຍ ປີ 2001 ກຸ່ມທາລີບານໃນອັຟການິສຖານ ໄດ້ປະຕິເສດ ຂ່າວການຈັບໂຕ ນາຍ BARADAR ໂດຍເວົ້າວ່າລາຍງານທີ່ວ່ານີ້ ເປັນພຽງຂ່າວລື ເພື່ອສ້າງຄວາມແຕກແຍກ ຣັຖມຸນຕຣີການຕ່າງປະ ເທດ ອີຣ່ານ ໄດ້ປະຕິເສດ ຕໍ່ຄວາມເຫັນ ຂອງຣັຖມຸນຕຣີ ການຕ່າງປະເທດສະຫະຣັດ ທ່ານນາງ HILLARY CLINTON ໃນມື້ວານນີ້ທີ່ວ່າ ອີຣ່ານກຳລັງກາຍເປັນ ປະເທດຜະເດັດການ ທະຫານນັ້ນ ສື່ມວນຊົນ ຂອງທາງການອີຣ່ານໄດ້ອ້າງຄຳເວົ້າ ຂອງທ່່ານ MANOUCHEHR MOTTAKI ທີ່ກ່າວໃນ ວັນອັງຄານມື້ນີ້ວ່າ ທ່ານນາງ CLINTON ພວມພະຍາຍາມ ທີ່ຈະຊັກຈູງ ຫາງສຽງປະຊາຊົນກ່ຽວກັບເຣື່ອງອີຣ່ານ ດ້ວຍການເວົ້າເຖິງບັນຫາ ທີ່ບໍ່ມີມູນຄວາມຈິງແລະບໍ່ຖືກຕ້ອງ ໃນມື້ວານນີ້ ທ່ານນາງ CLINTON ໄດ້ກ່າວ ຕໍ່ພວກນັກສຶກສາທີ່ປະເທດກາຕ້າວ່າ ສະຫະຣັດເຊື່ອວ່າ ກຳລັງພິທັກ ປະຕິວັດກຳລັງຈະເຂົ້າມາແທນທີ່ ຣັຖບານອີຣ່ານ ທ່ານ MOTTAKI ໄດ້ກ່າວຫາ ແບບດຽວກັນຕໍ່ສະຫະຣັດ ໃນວັນອັງຄານມື້ນີ້ ໂດຍເວົ້າວ່າ ສະຫະຣັດ ໄດ້ດຳເນີນການ ຄ້າຍຄືກັນກັບຈອມຜະເດັດການ ທາງທະຫານ ໃນການປະຕິບັດງານ ຂອງຕົນຢູ່ໃນອີຣັກແລະອັຟການິສຖານ ກຳລັງຂອງ ອົງການນາໂຕ້ກ່າວວ່າ ມີພົລເຮືອນ ອັຟການິສຖານ ຕື່ມອີກ 3 ຄົນໄດ້ເສັຽຊີວິດໃນການປະຕິບັດງານ ບຸກໂຈມຕີ ພວກກະບົດ ທາລີບານຄັ້ງໃຫຍ່ ທີ່ແຂວງ HELMANDໃນພາກໃຕ້ ອັຟການິສຖານ ຖແລງຂ່າວສະບັບນຶ່ງ ຂອງກຳລັງນາໆຊາດ ທີ່ນຳອອກເຜີຍແຜ່ໃນວັນອັງຄານມື້ນີ້ກ່າວວ່າ ພົລເຮືອນ 2 ຄົນ ໄດ້ຖືກຂ້າຕາຍ ໃນເຫດການຕ່າງກັນຫລັງຈາກໄດ້ຖືກຍິງ ຍ້ອນບໍ່ຟັງຕຳເຕືອນ ສັ່ງໃຫ້ຢຸດ ເວລາຜູ້ກ່ຽວ ເຂົ້າໄປໃກ້ໆພວກທະຫານ ສ່ວນອີກຄົນນຶ່ງນັ້ນ ມີລາຍງານວ່າ ໄດ້ເສັຽຊີວິດ ຫລັງຈາກ ຖືກລູກຫລົງໃນການສູ້ຣົບ ລະຫວ່າງ ກຳລັງປະສົມ ແລະພວກກະບົດ ຜູ້ບັນຊາການ ກຳລັງນາໂຕ້ກ່າວວ່າ ການໃຫ້ຄວາມຄຸ້ມຄອງ ແກ່ພົລເຣືອນ ແມ່ນບູລິມມະສິດ ໃນການບຸກໂຈມຕີ ການດຳເນີນ ຄວາມພະຍາຍາມ ດັ່ງກ່າວ ໄດ້ປະສົບກັບບັນຫາ ໃນມື້ວັນອາທິຜ່ານມາເວລາຈະຣວດລູກນຶ່ງ ທີ່ຝ່າຍກຳລັງປະສົມຍິງໄປ ໄດ້ຕົກໃສ່ເຮືອນ ຂອງປະຊາຊົນທີ່ເມືອງ MARJAH ເຮັດໃຫ້ມີ ຜູ້ເສັຽຊີວິດ 12 ຄົນ ຮວມທັງເດັກນ້ອຍ 6 ຄົນ ມຽນມາ ໄດ້ຕັດສິນໂທດ ແມ່ຍິງ4 ຄົນ ໃຫ້ຈຳຄຸກ ດ້ວຍການອອກ ແຮງງານໜັກ ເປັນເວລາ 2 ປີ ໃນຄວາມຜິດຖານເປັນຜູ້ກໍ່ ຄວາມວຸ້ນວາຍຂຶ້ນ ແມ່ຍິງທັງ 4 ໄດ້ຖືກຈັບ ໃນເດືອນຕຸລາປີກາຍຫລັງຈາກ ໄດ້ມອບ ຂອງທານຈຳນວນນຶ່ງ ທີ່ຮວມທັງໜັງສື ທາງສາສນານຳດ້ວຍ ໃຫ້ແກ່ວັດMAGWE PRYIYATTI ທີ່ມີຊື່ສຽງໂດ່ງດັງ ທີ່ເມືອງ DAGON ໃນພາກຕາເວັນອອກຂອງມຽນມາ ທ່ານ KYAW HOE ທະນາຍຄວາມ ຂອງພວກແມ່ຍິງ ທັງ 4 ກ່າວວ່າລາວຈະຂໍອຸທອນ ຕໍ່ການຕັດສິນໂທດ ທີ່ວ່ານີ້ ພວກແມ່ຍິງທັງ 4 ເຄີຍພາກັນໄປສວດມົນ ພາວະນາ ທຸກໆອາທິດ ເພື່ອໃຫ້ທາງການ ປ່ອຍທ່ານນາງ ອອງຊານຊູຈີຜູ້ນຳປະຊາທິປະໄຕ ໃນມຽນມາ ລາຍງານຂ່າວ ຈາກເຂດ ພາກຕາເວັນຕົກສຽງໃຕ້ ຂອງຈີນແຈ້ງວ່າມີພຣະລາມະ ຂອງທິເບດ ແລະພໍ່ອອກແມ່ອອກ ປະມານ 400 ຄົນ ພາກັນສເລີມສລອງວັນເລີ້ມຕົ້ນ ຫລືວັນຂຶ້ນປີໃໝ່ ທາງຈັນທະຄະຕິ ຂອງທິເບດ ໂດຍການພາກັນນັ່ງປະທ້ວງ ຕໍ່ການສັງຫານ ພວກປະທ້ວງ ຊາວທິເບດ ເມື່ອເກືອບ 2 ປີຜ່ານມາແລ້ວນັ້ນ ການປະທ້ວງ ໃນເຂດເມືອງ NGABA ແຂວງ SICHUAN ມີຂຶ້ນໃນມື້ວັນຈັນວານນີ້ ຢູ່ທີ່ຈະຕຸຣັດ ຕລາດໃຫຍ່ ໃນເມືອງດັ່ງກ່າວ ເຈົ້າໜ້າທີ່ສາສນາຄົນນຶ່ງ ຈາກວັດ KIRTY ທີ່ຕັ້ງຢູ່ໃກ້ຄຽງ ໄດ້ຮຽກຮ້ອງ ແຕ່ບໍ່ສຳເຣັດຜົນໃຫ້ພວກປະທ້ວງ ແຍກຍ້າຍກັນ ໜີໄປ ໃນເວລາຕໍ່ມາ ເຈົ້າໜ້າທີ່ຈີນ ໄດ້ຢຶດໂທຣະສັບມືຖື ຂອງພວກທີ່ຖ່າຍວີດີໂອ ແລະຮູບພາບຂອງພວກປະ ທ້ວງ ເມືອງ NGABAໄດ້ມີຄວາມເຄັ່ງຕຶງ ນັບແຕ່ເກີດການປະທ້ວງ ໃນປີ 2008 ເປັນຕົ້ນມາ ເກົາຫລີເໜືອສເລີມສລອງ ວັນເກີດຄົບຮອບ 69 ປີ ຂອງທ່ານກິມ-ຈົງ-ອິລ ຜູ້ນຳຂອງເກົາຫລີເໜືອໃນວັນອັງຄານມື້ນີ້ ຫຼັງຈາກໄດ້ ມີການສເລີມສລອງ ເປັນເວລາຫຼາຍໆວັນ ທີ່ທັບກັນກັບວັນຂຶ້ນປີໃໝ່ ທາງຈັນທະຄະຕິ ໃນມື້ວັນອາທິດ ຜ່ານມາ ວັນເກີດຂອງທ່ານກິມ ໃນແຕ່ລະປີນັ້ນ ແມ່ນໃຊ້ສຳລັບ ເປັນໂອກາດ ໃນການສະແດງອອກ ຊຶ່ງຄວາມຈົງຮັກພັກດີຂອງປະຊາຊົນ ຊາວເກົາຫລີເໜືອ ຕໍ່ຜູ້ນຳ ທີ່ເຄົາຣົບຮັກ ຂອງພວກເຂົາເຈົ້າ ສື່ມວນຊົນ ຂອງທາງການ ເກົາຫລີເໜືອ ລາຍງານວ່າ ມີປະມານ 1 ແສນ ຄົນໂຮມຊຸມນຸມກັນ ທີ່ນະຄອນຫລວງ ພຽງຢາງ ເພື່ອສແດງ ການສນັບສນຸນ ຕໍ່ທ່ານກິມແລະທາງຣັຖບານ ໄດ້ເອົາຂນົມແຄນດີ້ ແລະຄຸກກີ້ ໄປແຈກຢາຍໃຫ້ພວກເດັກນ້ອຍ ການສເລີມສລອງ ວັນເກີດປີນີ້ ມີຂຶ້ນໃນຊ່ວງເວລາແຫ່ງຄວາມເຄັ່ງຕຶງສຳລັບ ທ່ານກິມ ແລະປະເທດຂອງທ່ານ ຂະນະທີ່ ຣັຖບານເກົາຫລີເໜືອຮັບມືກັບການກົດດັນ ຈາກນາໆຊາດ ເພື່ອໃຫ້ກັບຄືນໄປສູ່ການເຈຣະຈາກ່ຽວກັບການ ຫາທາງຍຸຕິ ໂຄງການນິວເຄລັຽ ຂອງເກົາຫລີເໜືອ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ